钦定古今图书集成/明伦汇编/家范典/第003卷 > 顾炎武日知录 > 《田宅》
## 钦定古今图书集成/明伦汇编/家范典/第003卷 > 顾炎武日知录 > 《田宅》

《旧唐书》：张嘉贞在定州，所亲有劝立田业者，嘉贞曰：
“吾忝历官荥，曾任国相，未死之际，岂忧饥馁？若负谴
责，虽富田庄何用？比见朝士广占良田，及身殁后，皆
为无赖子弟作酒色之资，甚无谓也。”闻者叹服，此可
谓得二疏之遗意者。若夫世变日新，人情弥险，有以
富厚之名，而反使其后人无立锥之地者，亦不可不
“虑也。”《书》又言：“马燧赀货甲天下，既卒，子畅承旧业，屡
为豪幸邀取。贞元末，中尉曹志廉讽畅令献田园第
宅，顺宗复赐畅。中贵人逼取，仍指使施于佛寺，畅不
敢𠫤。晚年财产并尽，身殁之后，诸子无室可居，以至
冻馁。今奉诚园亭馆，畅旧第也。王锷家财富于公藏，
及薨，有二奴告其子稷改父遗表，匿”所献家财。宪宗
欲遣中使诣东都简括，以裴度谏而止。稷后为德州
刺史，广赍金宝仆妾以行，节度使李全略利其货而
图之，教本州军作乱，杀稷，纳其室女，以伎媵处之。吾
见今之大家，以酒色费者居其一，以争阋破者居其
一，意外之侮夺又居其一，而三桓之子孙微矣